ประกาศคณะกรรมการพิจารณาชดเชยค่าภาษีอากรสินค้าส่งออกที่ผลิตในราชอาณาจักร ที่ อ 1/2545 เรื่อง กำหนดอัตราเงินชดเชย

ประกาศคณะกรรมการพิจารณาชดเชยค่าภาษีอากร
ประกาศคณะกรรมการพิจารณาชดเชยค่าภาษีอากร
สินค้าส่งออกที่ผลิตในราชอาณาจักร
ที่ อ
๑/๒๕๔๕
เรื่อง
กำหนดอัตราเงินชดเชย
 

อาศัยอำนาจตามความในมาตรา ๑๑ แห่งพระราชบัญญัติชดเชยค่าภาษีอากรสินค้าส่งออกที่ผลิตในราชอาณาจักร
พ.ศ. ๒๕๒๔ คณะกรรมการพิจารณาชดเชยค่าภาษีอากรสินค้าส่งออกที่ผลิตในราชอาณาจักร โดยอนุมัติรัฐมนตรีว่าการกระทรวงการคลังออกประกาศ
ดังต่อไปนี้

๑. ให้ยกเลิกประกาศคณะกรรมการพิจารณาชดเชยค่าภาษีอากรสินค้าส่งออกที่ผลิตในราชอาณาจักร
ที่ อ ๑/๒๕๔๓ ลงวันที่ ๘ พฤศจิกายน พ.ศ. ๒๕๔๓ เรื่อง กำหนดอัตราเงินชดเชย

๒. ให้ประกาศกำหนดอัตราเงินชดเชยค่าภาษีอากรตามประเภทย่อยสินค้าของพิกัดอัตราอากรขาเข้าตามบัญชีอัตราเงินชดเชยท้ายประกาศนี้
โดยผู้มีสิทธิได้รับเงินชดเชยจะต้องไม่ได้ใช้สิทธิคืนหรือยกเว้นหรือลดหย่อนอากรขาเข้าสำหรับสินค้าที่ส่งออก
ดังนี้ 
๒.๑ ขอคืนอากรขาเข้าตามมาตรา ๑๙ ทวิ แห่งพระราชบัญญัติศุลกากร
(ฉบับที่ ๙) พ.ศ. ๒๔๘๒ 
๒.๒ ยกเว้นอากรขาเข้าเกี่ยวกับคลังสินค้าทัณฑ์บนประเภทโรงผลิตสินค้าตามพระราชบัญญัติศุลกากร
พ.ศ. ๒๔๖๙ 
๒.๓ ยกเว้นอากรขาเข้าเกี่ยวกับเขตอุตสาหกรรมส่งออก
ตามพระราชบัญญัติการนิคมอุตสาหกรรมแห่งประเทศไทย พ.ศ. ๒๕๒๒ 
๒.๔ ยกเว้นหรือลดหย่อนอากรขาเข้า
ตามพระราชบัญญัติส่งเสริมการลงทุน พ.ศ. ๒๕๒๐ ที่ไม่ใช่การยกเว้นหรือลดหย่อนอากรสำหรับเครื่องจักร

๓. ผู้มีสิทธิได้รับเงินชดเชยตามข้อ ก ถึงข้อ ค
ของประเภทพิกัด ๐๓๐๖.๑๓ และข้อ ก ถึง ข้อ จ ของประเภทพิกัด ๑๖๐๕.๒๐ ตามบัญชีอัตราเงินชดเชยท้ายประกาศนี้
จะต้องใช้กุ้งกุลาดำจากการเพาะเลี้ยงภายในประเทศ ทั้งนี้
ให้เป็นไปตามหลักเกณฑ์และเงื่อนไขที่กรมศุลกากรกำหนด 

๔. [๑]
ประกาศนี้ให้ใช้บังคับสำหรับการส่งออกตั้งแต่วันที่ประกาศในราชกิจจานุเบกษาเป็นต้นไป
เว้นแต่การส่งออกตั้งแต่วันที่ ๑ มกราคม พ.ศ. ๒๕๔๕
ถึงวันก่อนประกาศในราชกิจจานุเบกษาให้ใช้อัตราเงินชดเชยบัญชีที่ ๑
ตามบัญชีอัตราเงินชดเชยท้ายประกาศนี้


ประกาศ
ณ วันที่ ๑๖ กรกฎาคม พ.ศ. ๒๕๔๕
สมใจนึก
เองตระกูล
ประธานกรรมการพิจารณาชดเชยค่าภาษีอากร
สินค้าส่งออกที่ผลิตในราชอาณาจักร

































สุกัญญา/พิมพ์
๒๖
มีนาคม ๒๕๕๒

ก้องเกียรติ/ผู้จัดทำ
๓๐
มีนาคม ๒๕๕๒


[๑]
ราชกิจจานุเบกษา เล่ม ๑๑๙/ตอนพิเศษ ๖๙ ง/หน้า ๑๓/๒๖ กรกฎาคม ๒๕๔๕